ΓΡΑΠΤΗ ΕΡΩΤΗΣΗ E-0413/98 υποβολή: Jan Andersson (PSE) προς την Επιτροπή (24 Φεβρουαρίου 1998)

Θέμα: Ενίσχυση της ΕΕ για οργανώσεις που αναπτύσσουν δράση στον τομέα των ναρκωτικών

Σύμφωνα με πληροφορίες του υπογράφοντος έχει καταβληθεί ενίσχυση της ΕΕ, τόσο το 1996 όσο και το 1997, σε οργανώσεις, όπως η European Cities on Drug Policy (ECDP - Δίκτυο Ευρωπαϊκών Πόλεων που Ασχολούνται με την Πολιτική στον Τομέα των Ναρκωτικών) που υποστηρίζουν μεταξύ άλλων τη νομιμοποίηση των ναρκωτικών, την εγκατάσταση των αποκαλουμένων coffee-shops και τη νόμιμη παροχή συνταγών για ηρωίνη. Αντιθέτως, η European Cities Against Drugs (ECAD, Δίκτυο Ευρωπαϊκών Πόλεων Κατά των Ναρκωτικών), που αποτελείται από 180 ευρωπαϊκές πόλεις οι οποίες συνεργάζονται κατά της πολιτικής για την απελευθέρωση των ναρκωτικών, δεν έχει λάβει καμία απολύτως ενίσχυση.

Μπορεί η Επιτροπή να αναφέρει ποιές οργανώσεις που αναπτύσσουν δράση στον τομέα των ναρκωτικών έχουν λάβει ενίσχυση, για ποιούς λόγους οι αιτήσεις των οργανώσεων αυτών έχουν εγκριθεί, για ποιούς λόγους δεν έχει χορηγηθεί ενίσχυση στην ECAD, και να εξηγήσει σύμφωνα με ποιά στρατηγική, που εφαρμόζεται στον τομέα των ναρκωτικών, κατανέμονται οι ενισχύσεις και επιδοτούνται οργανώσεις η δράση των οποίων είναι αντίθετη προς τις δυνατότητες των κρατών μελών να τηρούν τις σχετικές συμβάσεις του ΟΗΕ;

Απάντηση του κ. Flynn εξ ονόματος της Επιτροπής (3 Απριλίου 1998)

Το κοινοτικό σχέδιο δράσης για την καταπολέμηση των ναρκωτικών (1995-1999) ((COM(94)234 τελικό. )) αποτελεί το πλαίσιο αναφοράς για τις δραστηριότητες που η Κοινότητα και τα κράτη μέλη διεξάγουν στον τομέα αυτόν και δεν εκδηλώνει καμία προτίμηση υπέρ οποιασδήποτε νομοθετικής προσέγγισης σχετικά με τις παράνομες ναρκωτικές ουσίες.

Η Επιτροπή τονίζει ότι στους στόχους του κοινοτικού προγράμματος δράσης για την πρόληψη της τοξικομανίας εμπεριέχεται η πρόληψη των σχετικών κινδύνων. Οι δραστηριότητες τις οποίες επρότεινε στον τομέα αυτόν το «Δίκτυο ευρωπαϊκών πόλεων που ασχολούνται με την πολιτική στον τομέα των ναρκωτικών» εξετάστηκαν σύμφωνα με τους κανόνες, τα κριτήρια και τις διαδικασίες επιλογής και χρηματοδότησης σχεδίων και υποστηρίχθηκαν αφού ζητήθηκε η γνώμη της επιτροπής που έχει συσταθεί σύμφωνα με την απόφαση 102/97/ΕΚ του Ευρωπαϊκού Κοινοβουλίου και του Συμβουλίου στις 16 Δεκεμβρίου 1996 για τη θέσπιση κοινοτικού προγράμματος δράσης για την πρόληψη της τοξικομανίας στο πλαίσιο της δράσης στον τομέα της δημόσιας υγείας (1996-2000) ((ΕΕ L 19 της 22.01.1997. )), διότι θεωρήθηκε ότι συνδέονται στενά με ορισμένα μέτρα προτεραιότητας του προγράμματος.

Η Επιτροπή καλεί όλες τις οργανώσεις που δραστηριοποιούνται στον τομέα της μείωσης της ζήτησης των ναρκωτικών, να υποβάλουν σχέδια κοινοτικού ενδιαφέροντος, που θα εξεταστούν βάσει της συμβολής τους στην επίτευξη των στόχων και των προτεραιοτήτων του προγράμματος.

Η Επιτροπή επιθυμεί να πληροφορήσει το αξιότιμο μέλος του Κοινοβουλίου ότι δεν έχει ληφθεί καμία αίτηση για οικονομική ενίσχυση από το «Δίκτυο Ευρωπαϊκών Πόλεων Κατά των Ναρκωτικών».

Η Επιτροπή δεν θεωρεί ότι τα σχέδια που λαμβάνουν σήμερα ενίσχυση αντιβαίνουν στις συμβάσεις των Ηνωμένων Εθνών. Επιθυμεί να επισημάνει ότι η νομοθεσία για τη χρήση των ναρκωτικών είναι αποκλειστικά αρμοδιότητα των κρατών μελών.